钦定古今图书集成/明伦汇编/官常典/第558卷 > 元褒
## 钦定古今图书集成/明伦汇编/官常典/第558卷 > 元褒

按《隋书元孝矩传》：“孝矩弟褒，字孝整，便弓马，少有成
人之量。年十岁而孤，为诸兄所鞠养。性友悌，善事诸
兄。诸兄议欲别居，褒泣谏不得。家素富，多金宝，褒无
所受，脱身而出，为州里所称。及长，宽仁大度，涉猎书
史。仕周，官至开府，北平县公、赵州刺史。及高祖为丞
相，从韦孝宽击尉迥，以功复拜柱国，进封河间郡公”，
邑二千户。开皇二年，拜安州总管。岁馀，徙原州总管。
有商人为贼所劫，其人疑同宿者而执之。褒察其色
冤而辞正，遂舍之。商人诣阙，讼褒受金纵贼，上遣使
穷治之。使者薄责褒曰：“何故利金而舍盗也？”褒便即
引咎，初无异词。使者与褒俱诣京师，遂坐免官。其盗
寻发于他所。上谓褒曰：“公朝廷旧人，位望隆重，受金
舍盗，非善事，何至自诬也？”对曰：“臣受委一州，不能息
盗贼，臣之罪一也。州民为人所谤，不付法司，悬即放
免，臣之罪二也。牵率愚诚，无顾形迹，不恃文书约束，
至令为物所疑，臣之罪三也。臣有三罪，何所逃责？臣
又不言，受赂使者，复将有所穷究。然则缧绁横及良
善，重臣之罪，是以自诬。”上叹异之，称为长者。十四年，
以行军总管屯兵备边。辽东之役，复以行军总管从
汉王至柳城而还。仁寿初，嘉州夷獠为寇，褒率步骑
二万击平之。炀帝即位，拜齐州刺史，寻改为齐郡太
守，吏民安之。及兴辽东之役，郡官督事者前后相属。
有西曹掾当行诈疾，褒诘之，掾理屈，褒杖之。掾遂大
言曰：“我将诣行在所，欲有所告。”褒大怒，因杖百馀，数
日而死。坐是免官，卒于家，时年七十三。